Author: a
Last saved by: UDZS

Výročná správa o hospodárení ÚDZS za rok 2007

1. Úvod

	Úrad pre dohľad nad zdravotnou starostlivosťou (ďalej len „úrad“) je podľa § 19 ods. 1 písm. c) zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov (ďalej len „zákon č. 581/2004 Z. z.“) povinný predložiť vláde výročnú správu o hospodárení do troch mesiacov po skončení kalendárneho roka.

	Základným rámcom hospodárenia úradu v roku 2007 bol rozpočet úradu, ktorý Národná rada Slovenskej republiky schválila na svojom zasadnutí 13. decembra 2006 uznesením č. 272. Úrad v roku 2007 hospodáril s príjmami úradu a s inými prostriedkami, ktorých tvorba je v súlade so zákonom č. 581/2004 Z. z. 

	Neoddeliteľnú súčasť výročnej správy o hospodárení úradu za rok 2007 tvoria súvaha, výkaz ziskov a strát a výkaz o plnení rozpočtu ostatných subjektov verejnej správy.

	Úrad v roku 2007 viedol účtovníctvo v zmysle zákona č. 431/2002 Z. z. o účtovníctve v znení neskorších predpisov. Postupy účtovania a účtovná osnova sú určené opatrením Ministerstva financií SR č. 22502/2002-92 v znení neskorších predpisov. Rozpočet úradu je súčasťou rozpočtu verejnej správy a pri sledovaní plnenia rozpočtu verejnej správy sa uplatňuje rozpočtová klasifikácia v zmysle § 4 ods. 4 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov, podľa ktorej sa jednotne určujú a triedia príjmy a výdavky rozpočtu verejnej správy. Z tohto dôvodu úrad sledoval príjmy a výdavky podľa opatrenia Ministerstva financií SR č. MF/010175/2004-42, ktorým sa ustanovuje druhová klasifikácia, organizačná klasifikácia a ekonomická klasifikácia rozpočtovej klasifikácie.

	Účtovná závierka úradu podlieha auditu. Audítora na návrh správnej rady schválila dozorná rada. Úrad oznámil Ministerstvu zdravotníctva SR, ktorý audítor bol poverený overovaním účtovnej závierky. Úrad si necháva vyhotovovať aj priebežný audit priebežných štvrťročných účtovných závierok. Audítorský výrok k účtovnej závierke za rok 2007 a k výročnej správe o hospodárení za rok 2007 je súčasťou výročnej správy o hospodárení.

2. Základný štatistický prehľad o hlavnej činnosti úradu v roku 2007

	Úrad bol zriadený zákonom č. 581/2004 Z. z. k 1. novembru 2004 ako právnická osoba, ktorej sa v oblasti verejnej správy zverilo vykonávanie dohľadu nad verejným zdravotným poistením a vykonávanie dohľadu nad poskytovaním zdravotnej starostlivosti. Úrad správu o činnosti ÚDZS za rok 2007 predloží vláde SR v súlade s § 19 ods. 1 písm. a) zákona č. 581/2004 Z. z. do 30. júna 2008.

2.1. Predseda úradu

	Predsedom úradu do 24. januára 2007 bol MUDr. Ján Gajdoš, od 25. januára 2007 bol vládou SR vymenovaný za predsedu úradu MUDr. Richard Demovič, PhD. 

2.2. Správna a dozorná rada úradu

	Vláda Slovenskej republiky v súlade s § 24 zákona č. 581/2004 Z. z. uznesením č. 1132/2004 vymenovala 5 členov správnej rady a uznesením č. 846/2005 ďalších 2 členov ako zástupcov zamestnancov. Vláda SR uznesením č. 158 dňom 28. februára 2007 odvolala všetkých členov správnej rady a dňom 1. marca vymenovala nových 7 členov správnej rady. Správna rada sa v roku 2007 stretla celkom sedemkrát, z toho dvakrát mimoriadne a prerokovala 36 predložených materiálov. Na svojich zasadnutiach prijala 73 uznesení.

	Národná rada Slovenskej republiky v zmysle § 26 ods. 3 zákona č. 581/2004 Z. z. uznesením č. 1376 zvolila členov dozornej rady úradu. Dozorná rada úradu je kontrolným orgánom úradu a má 5 členov. V roku 2007 zasadala celkom 12 krát. Prerokovala 41 predložených materiálov a prijala 86 uznesení.

2.3. Organizačné členenie úradu 

	Ústredie úradu má sídlo v Bratislave na  Grösslingovej ulici 5.

	Úrad sa organizačne člení na ústredie a pobočky. Úrad má zriadených 8 pobočiek, ktorých pôsobnosť sa kryje s územným členením vyšších územných celkov. Sídla pobočiek sú v Bratislave, Trnave, Trenčíne, Martine, Banskej Bystrici, Nových Zámkoch, Košiciach a Prešove. 

	Súčasťou úradu k 1. januáru 2007 bolo 12 súdnolekárskych a patologickoanatomických pracovísk (ďalej len „SLaPA pracoviská“). K 1. januáru 2007 boli SLaPA pracoviská umiestnené v Bratislave (dve pracoviská), Trenčíne, Nitre, Nových Zámkoch, Žiline, Martine, Banskej Bystrici, Lučenci, Poprade, Prešove a Košiciach. Na základe uznesenia správnej rady úradu č. 11/2007 z 20. marca 2007 a rozhodnutia predsedu úradu o organizačnej zmene č. 12602/2007/976 zo dňa 13. apríla 2007 ukončilo ukončilo činnosť SLaPA pracovisko v Trenčíne k 1. júnu 2007. Činnosť patologicko-anatomického pracoviska v Nových Zámkoch bola ukončená k 1. decembru 2007 na základe uznesenia Správnej rady úradu č. 38/2007 zo dňa 28. júna 2007 a rozhodnutia predsedu úradu o organizačnej zmene č. 516/2007/971 zo dňa 21. augusta 2007.

2.4. Personálne zabezpečenie úradu a jeho vzdelanostná štruktúra

	Vzdelanostná náročnosť pri personálnom obsadení úradu vyplýva z vymedzenia pôsobnosti úradu (§§ 18 a 20 zákona č. 581/2004 Z. z.). Dohľad nad poskytovaním zdravotnej starostlivosti a nad verejným zdravotným poistením môžu vykonávať len vysokoškolsky vzdelaní zamestnanci v odboroch určených v § 43 zákona č. 581/2004 Z. z. Úrad z hľadiska profesií zamestnáva najviac odborníkov - lekárov, následne inžinierov s ekonomickým zameraním a právnikov.  

	Vzdelanostná štruktúra zamestnancov úradu vo fyzických osobách a porovnanie k 31. 12. 2006 a k 31. 12. 2007:

Vzdelanie | Rok | Ústredie | Pobočky | SLaPA | Úrad celkom
| | Počet | % | Počet | % | Počet | % | Počet | %
VŠ | 2006 | 70 | 60,87 | 91 | 63,19 | 97 | 40,93 | 258 | 52,02
| 2007 | 75 | 63,03 | 98 | 63,23 | 104 | 44,07 | 277 | 54,31
SŠ | 2006 | 42 | 36,52 | 53 | 36,81 | 96 | 40,51 | 191 | 38,51
| 2007 | 40 | 33,61 | 57 | 37,77 | 90 | 38,13 | 187 | 36,67
SOU, ZŠ | 2006 | 3 | 2,61 | 0 | 0,00 | 44 | 18,56 | 47 | 9,47
| 2007 | 4 | 3,36 | 0 | 0,00 | 42 | 17,80 | 46 | 9,02
Spolu | 2006 | 115 | 100,00 | 144 | 100,00 | 237 | 100,00 | 496 | 100,00
| 2007 | 119 | 100,00 | 155 | 100,00 | 236 | 100,00 | 510 | 100,00

V priebehu roka 2007 nastúpilo do úradu 139  zamestnancov a ukončilo pracovný pomer 119 zamestnancov, z toho v rámci organizačných zmien 15 zamestnancov. Pozície vedúcich zamestnancov boli obsadzované v zmysle zákona č. 552/2003 Z. z. o výkone práce vo verejnom záujme výberovým konaním.

V súlade s potrebami úradu bolo zabezpečené prehlbovanie a zvyšovanie kvalifikácie zamestnancov v oblasti špecializačného štúdia za účelom získania špecializácie a formou školení, seminárov, odborných kurzov, odborných konferencií a vedeckých podujatí.

2. 5. Oblasť verejného zdravotného poistenia

V sledovanom období nebola úradu doručená žiadna žiadosť o vydanie povolenia na vykonávanie verejného zdravotného poistenia. 

Dohľad nad zdravotným poistením bol vykonávaný dohliadaním na plnenie oznamovacích povinností zdravotných poisťovní voči úradu ustanovených zákonom č. 581/2004 Z. z. a zákonom č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov (ďalej len „zákon č. 580/2004 Z. z.“). Pri sledovaní plnení oznamovacích povinností zdravotnými poisťovňami boli sledované všetky povinnosti vyplývajúce zo zákona č. 581/2004 Z. z. súvisiace s činnosťou zdravotných poisťovní. Úrad sledoval vývoj finančnej situácie zdravotných poisťovní, ktorý bol zameraný na sledovanie platobnej schopnosti, sledovanie vývoja záväzkov a pohľadávok, sledovanie príjmov a výdavkov a aj sledovanie podkladov na mesačné prerozdelenie poistného. Predmetom sledovania bolo aj dodržiavanie určených termínov, forma, rozsah a úplnosť zasielaných dokladov. Prípadné zistenia poukazujúce na nesúlad so zákonnými ustanoveniami boli v nadväznosti na ich charakter riešené formou dohľadu na diaľku, prípadne v rámci prebiehajúceho výkonu dohľadu na mieste.

	V roku 2007 zahájil úrad v zdravotných poisťovniach celkom 20 dohľadov, z toho bolo 9 dohľadov na mieste a 11 dohľadov na diaľku. Predmetom vykonaných dohľadov bol najmä proces prepoistenia poistencov, preukazovanie minimálnej miery platobnej schopnosti, plnenie oznamovacích povinností zdravotných poisťovní, ročné zúčtovanie poistného na verejné zdravotné poistenie, úhrada záväzkov poskytovateľom zdravotnej starostlivosti a vymáhanie pohľadávok na poistnom.

	Z celkového počtu 20 dohľadov bolo 14 dohľadov ukončených. K 31. 12. 2007 nebolo ukončených 6 dohľadov, ktoré boli zahájené v priebehu decembra 2007. Prehľad o počte vykonaných dohľadov podľa jednotlivých zdravotných poisťovní je spracovaný v nasledujúcej tabuľke. Nakoľko v rámci jedného dohľadu bol v štyroch prípadoch dohľad vykonaný vo všetkých zdravotných poisťovniach a jedenkrát v troch zdravotných poisťovniach, je údaj v nasledujúcej tabuľke vyšší ako počet vyššie uvedených dohľadov. 

Zdravotná poisťovňa | Dohľady spolu | z toho:
| | na mieste | na diaľku
VšZP | 6 | 2 | 4
SZP | 5 | 1 | 4
APOLLO | 5 | 1 | 4
DÔVERA | 10 | 3 | 7
EZP | 9 | 1 | 8
Union | 7 | 1 | 6
Spolu | 42 | 9 | 33

	V tabuľke nie sú uvedené dohľady na diaľku zahájené na základe podnetov poistencov. Úrad riešil v roku 2007 celkom 2 044 podaní, z toho 1 125 podaní, ktoré boli predložené v roku 2007 a 919 podaní, ktoré neboli doriešené v roku 2006, nakoľko boli doručené úradu v priebehu, resp. koncom decembra 2006. 

Nové podania

Nevyriešené podania prenesené
z r. 2006

Podania 
na riešenie

Vyriešené

1 125 | 919 | 2 044 | 1 670

	Úradu boli doručené aj tzv. hromadné podania, kedy jedno podanie obsahovalo  podnet týkajúci sa viacerých poistencov. Nové podania, ktoré boli podané v roku 2007, sa dotýkali celkom 1 785 poistencov.  

	Podľa § 18 ods. 1 písm. f) zákona č. 581/2004 Z. z. je úrad styčným orgánom pre poskytovanie zdravotnej starostlivosti uhrádzanej na základe verejného zdravotného poistenia vo vzťahu k styčným orgánom členských štátov Európskej únie, Nórska, Lichtenštajnska, Islandu a Švajčiarska (ďalej len „EÚ“). Úrad zabezpečuje zúčtovanie nákladov na zdravotnú starostlivosť čerpanú poistencami slovenských zdravotných poisťovní v EÚ a poistencami EÚ v Slovenskej republike. Agendu úrad prevzal od Všeobecnej zdravotnej poisťovne k 1. januáru 2005. 

	V oblasti refundácie na základe skutočných nákladov v porovnaní s rokom 2006 vzrástol:
-	počet formulárov E125SK o 138,5% a výška predpisu pohľadávok o 147%,
-	počet formulárov E125EU o 36,5% a predpis záväzkov o 4%. 

	V oblasti refundácie na základe paušálnych nákladov v porovnaní s rokom 2006 vzrástol:
-	počet formulárov E127SK o 780% a výška predpisu pohľadávok o 765%,
-	počet formulárov E127EU o 31% a predpis záväzkov o 49%. 

	Formuláre E127SK o paušálnych náhradách boli po prvýkrát spracovávané až v 2. polroku 2006 a v limitovanom objeme, pretože priemerné náklady za Slovenskú republiku za rok 2004 boli uverejnené v Úradnom vestníku EÚ C 146/2006 dňa 22. 6. 2006. Z tohto dôvodu má nárast pri danom druhu formulárov vyčíslený vyššie mimoriadny charakter. Rovnaká situácia bola v roku 2006 aj v oblasti formulárov E127EU u veriteľov Slovenskej republiky. Z formulárov E127EU tvorili 99,8% záväzky Slovenskej republiky voči Českej republike za rok 2005 za poberateľov dôchodkov zo sociálneho poistenia v Slovenskej republike a nezaopatrených rodinných príslušníkov týchto dôchodcov alebo pracovníkov, ktorí mali bydlisko v Českej republike.

		V prehľade sú uvedené počty a hodnoty spracovaných a obom stranám predložených prípadov v roku 2007.

Druh
formulárov

Počet spracovaných formulárov

Celková hodnota
(v mil. Sk)

Počet členských štátov EÚ, voči ktorým úrad uplatnil pohľadávky na refundáciu nákladov

Najväčší dlžníci SR

E125SK

124 168

300,70

30

Česká republika
Maďarská republika
Rakúska republika

E127SK

3 266

26,37

12

Česká republika
Spolková republika Nemecko
Maďarská republika

SPOLU | 127 434 | 327,07 | |

Druh
formulárov

Počet spracovaných formulárov

Celková hodnota
(v mil. Sk)

Počet členských štátov EÚ, ktoré si uplatnili voči úradu pohľadávky na refundáciu nákladov

Najväčší veritelia SR

E125EU

16 213

272,00

23

Česká republika
Rakúska republika
Spolková republika Nemecko

E127EU

945

17,34

5

Česká republika
Luxembursko
Spolková republika Nemecko

SPOLU | 17 158 | 289,34 | |

	Záväzky a pohľadávky úradu voči štátom EU a voči zdravotným poisťovniam z činnosti styčného orgánu k 31. 12. 2007 sú uvedené v časti 7. Záväzky a pohľadávky.
 
	Úrad podľa § 18 ods. 1 písm. e) zákona 581/2004 Z. z. plní záväzky štátu v oblasti zdravotníctva vyplývajúce z dvojstranných  medzinárodných zmlúv. Jedná sa o úhradu nákladov na neodkladnú zdravotnú starostlivosť poskytnutú štátnym občanom krajín, s ktorými má Slovenská republika uzatvorené dohody v oblasti bezplatného poskytovania neodkladnej zdravotnej starostlivosti. V roku 2007 mala Slovenská republika takéto dohody s Republikou Srbska, Čiernou Horou, Macedónskom, Bosnou a Hercegovinou Jordánskom a Angolou. Úrad v sledovanom období uhradil Všeobecnej zdravotnej poisťovni, a. s. 42 prípadov poskytnutia neodkladnej zdravotnej starostlivosti pre štátnych občanov zmluvných štátov v celkovej hodnote 644 583,14 Sk. Viac ako 90% prípadov sa týkalo čerpania zdravotnej starostlivosti štátnych občanov Republiky Srbska a Čiernej Hory. V porovnaní s rokom 2006 vynaložil úrad na plnenie záväzkov štátu z medzinárodných zmlúv 33,6-krát viac finančných prostriedkov jednak z dôvodu finančne náročnej zdravotnej starostlivosti poskytnutej v jednom z uvedených prípadov a aj zvýšenia počtu osôb, ktoré čerpali zdravotnú starostlivosť v sledovanom období.

	Úrad podľa § 18 ods. 1 písm. a) zákona 581/2004 Z. z. vydáva rozhodnutia v správnom konaní platobným výmerom (ďalej len „PV“) o pohľadávkach na poistnom na zdravotné poistenie, o pohľadávkach na preddavkoch na poistné na verejné zdravotné poistenie a na nezaplatených nedoplatkoch z ročného zúčtovania poistného. Prehľad prvostupňových správnych konaní vedených pobočkami úradu v roku 2007 a porovnanie s rokom 2006:

Správne konanie

Počet konaní
v roku 2006

Počet konaní
v roku 2007

Vydaný PV | 6 398 | 16 625
PV, ktoré nadobudli právoplatnosť | 5 811 | 11 469
Zastavené správne konania | 819 | 1 159
Rozklady podané účastníkmi konania | 183 | 167
Rozhodnutia vydané v rámci autoremedúry | 69 | 22

Celkové finančné vyčíslenie prvostupňových správnych konaní pri vydávaní PV podľa istiny a úrokov, resp. poplatkov z omeškania:

Druh pohľadávky | Suma uplatnená v návrhoch
| rok 2006 | rok 2007
Istina (nezaplatené poistné, resp. preddavky) | 124 182 137 Sk | 446 860 900 Sk
Úroky z omeškania | 99 384 Sk | 14 658 510 Sk
Poplatky z omeškania | 26 862 336 Sk | 449 476 400 Sk
Spolu | 151 143 857 Sk | 910 995 810 Sk

Podľa § 84 zákona 581/2004 Z. z. úrad dokončuje právoplatne neskončené správne konania zdravotných poisťovní do ich transformácie na akciové spoločnosti. Prehľad dokončovaných správnych konaní v roku 2007:

Konania postúpené v roku 2005 | 1  136
Konania postúpené v roku 2006 | 504
Konania postúpené v roku 2007 | 153
Celkový počet postúpených správnych konaní | 1 793
Počet konaní v riešení (celkom) | 568
Vrátenie spisov poisťovni z titulu, že úrad nemá pôsobnosť konať | 618
Počet vydaných druhostupňových konaní | 607
	
Finančné vyjadrenie postúpených správnych konaní, v ktorých úrad koná:

Druh pohľadávky | suma v Sk
Istina (nezaplatené poistné) | 22 020 524
Poplatok z omeškania 0,1% | 15 040 971
Poplatok z omeškania 0,2% | 62 567 702
Celkom uplatnené | 99 629 197

Úrad podľa § 18 ods. 1 písm. a) zákona 581/2004 Z. z. vydáva rozhodnutia o uložení pokuty poistencom a platiteľom poistného za porušenie alebo nesplnenie povinnosti ustanovených príslušnými právnymi predpismi. Prehľad správnych konaní v oblasti ukladania pokút za priestupky v zdravotnom poistení poistencom a platiteľom v roku 2007:

Počet právoplatných rozhodnutí o uložení pokuty poistencom a platiteľom

Celková suma právoplatne uložených pokút
(v tis. Sk)

Celková suma uhradených pokút
v roku 2007
(v tis. Sk)

6 143 | 10 078 | 5 801

2. 6. Oblasť dohľadu nad poskytovaním zdravotnej starostlivosti

	V oblasti dohľadu nad poskytovaním zdravotnej starostlivosti úrad obdržal v  roku 2007 celkom 1249 podaní, z toho 989,5 (79,2%) bolo ukončených a 259,5 (20,8%) ostáva v riešení. 

	V rámci špecifikácie podaní prevládali podnety v celkovom počte 1226 – riešené v súlade so zákonom č. 581/2004 Z. z. Sťažnosti tvorili 23 prípadov – riešené v súlade so zákonom č. 152/1998 Z. z.

Rok | Celkom | Podnety | % | Ukončené | % | Sťažnosti | % | Ukončené | %
2007 | 1249 | 1 226 | 98,2 | 968,5 | 79 | 23 | 1,8 | 21 | 91,3
2006 | 1321 | 1263 | 95,6 | 1110 | 87,9 | 58 | 4,4 | 58 | 100

	Z vyriešených 968,5 podnetov úrad odstúpil 220,5 (22,8%) podnetov na ďalšie konanie inému subjektu.

Podnety odstúpené subjektu | Počet | %
VÚC | 93 | 42,2
Zdravotnícke zariadenie | 40,5 | 18,4
Stavovské organizácie | 19,5 | 8,8
Ministerstvá, soc. poisťovňa, iné inštitúcie | 67,5 | 30,6
Spolu: | 220,5 | 100,0

	Úrad z 968,5 podnetov uložil 60,5 podnetov (6,37%) ad acta (nedoplnenie údajov potrebných na začatie dohľadu, anonymné podania s nedostatočnými údajmi a pod.), 8 podnetov (0,8%) bolo stiahnutých pisateľom a 3 podnety (0,3%) boli odstúpené v rámci úradu na inú vecne príslušnú sekciu.

Z celkového počtu 23 sťažností úrad k 31. 12. 2007 odstúpil 19 (90,5%) sťažností na vybavenie inému orgánu (VÚC, SLK, zdravotníckemu zariadeniu Sociálnej poisťovni a pod.), 1 sťažnosť bola riešená úradom v súvislosti s poskytovaním zdravotnej starostlivosti a ukončená ako neopodstatnená a 1 sťažnosť bola uložená ad acta. 

	Odstúpené sťažnosti:

Subjekt | Počet | %
VÚC | 7 | 36,8
Zdravotnícke zariadenie | 3 | 15,8
Stavovské organizácie | 5 | 26,3
Ministerstvá, soc. poisťovňa, iné inštitúcie | 4 | 21,1
Spolu: | 19 | 100,0

	V štuktúre predmetu podnetov a sťažností občanov v roku 2007 prevládala najmä nespokojnosť s postupom pri liečbe (582 prípadov, t. j. 46,6%). Podnetov a sťažností v súvislosti s úmrtím bolo 353 (28,3%), čo je takmer o 8% viac ako v roku 2006.

V roku 2007 vykonal úrad podľa zákona č. 581/2004 Z. z. 675 dohľadov na mieste, ukončených bolo 566, t. j. 83,9%). Vyhodnotenie opodstatnenosti a neopodstatnenosti ukončených dohľadov na mieste:

Ukončené spolu | Opodstatnené | % | Neopodstatnené | % | Stiahnuté podnety | %
566 | 130 | 23,0 | 432 | 76,3 | 4 | 0,7

Úrad v roku 2007 v súvislosti s nesprávne poskytovanou zdravotnou starostlivosťou uložil:
-	92 pokút priamo poskytovateľovi zdravotnej starostlivosti. 
-	42 návrhov na nápravné opatrenia,
-	22 návrhov sankčných opatrení na VÚC,
-	 1 návrh na začatie disciplinárneho konania. 

	Úrad v roku 2007 podal 9 trestných oznámení. V 8 prípadoch oznámení orgánom činným v trestnom konaní sa jednalo o prešetrované prípady v súvislosti so správnym poskytovaním zdravotnej starostlivosti a v 1 prípade o nesúlad klinickej a pitevnej diagnózy a dôvodu nejasných okolností úmrtia.

	Úrad zabezpečoval v súlade so štatútom odbornej komisie predsedu úradu činnosť odbornej komisie. V roku 2007 bolo 7 zasadnutí odbornej komisie predsedu úradu, na ktorých bolo prerokovaných 32 prípadov. Z 32 prerokovaných prípadov bolo 16 opodstatnených a v troch prípadoch bol riešený nesúlad medzi klinickou diagnózou a pitevným nálezom. 

	Úrad v súvislosti s riešením problematiky bezpečnosti a ochrany práva pacienta pri poskytovaní zdravotnej a ošetrovateľskej starostlivosti v SR vykonával prednáškovú činnosť. Problematika bola prezentovaná na pätnástich domácich aj zahraničných aktivitách.

	V rámci poradenskej a konzultačnej činnosti úrad vybavil k 31.12. 2007:
-	2 078 telefonických hovorov, 
-	632 elektronických podaní,
-	70 písomných podaní,
-	26 osobných konzultácií.

	Otázky občanov boli zamerané najmä na:
-	nespokojnosť s poskytnutou zdravotnou starostlivosťou a postup pri podaní podnetu – 25%, 
-	vyberanie poplatkov – 17%, 
-	výpis a odovzdávanie zdravotnej dokumentácie – 13%,
-	zmena zdravotnej poisťovne a overenie poistného vzťahu – 13%,
-	nespokojnosť s prístupom zdravotníckych pracovníkov a etika – 11%,
-	preventívne prehliadky – 6%,
-	sociálne problémy – 4%,
-	zmena lekára – 4%, 
-	nárok na kúpeľnú liečbu – 1%,
-	odmietnutie návrhu na uzatvorenie zmluvy zo strany poskytovateľa – 1%,
-	a iné – 5%.  

2. 7. Činnosť SLaPA pracovísk

	V priebehu roka 2007 úrad realizoval zmeny v sieti SLaPA pracovísk. Počet pracovísk poklesol z celkového počtu 12 pracovísk na 10. K 1. 6. 2007 bola ukončená činnosť patologickoanatomického pracoviska v Trenčíne z dôvodu personálnej nedostatočnosti na základe uznesenia správnej rady úradu č. 11/2007 z 20. 3. 2007 a rozhodnutia predsedu úradu o organizačnej zmene č. 12602/2007/976 zo dňa 23. 4. 2007. Na základe posúdenia a prehodnotenia efektívnosti a funkčnosti SLaPA pracoviska Nové Zámky prijatím uznesenia správnej rady č. 38/2007 z 28. 6. 2007 a rozhodnutia predsedu úradu o zlúčení a presťahovaní SLaPA pracoviska v Nových Zámkoch na SLaPA pracovisko v Nitre č. 516/2007/971 z 21 . 8. 2007 sa ukončila činnosť SLaPA pracoviska v Nových Zámkoch k 1. 12. 2007. 

	V roku 2007 bolo vykonaných na SLaPA pracoviskách úradu spolu 8 978 pitiev. Porovnanie počtu pitiev s predchádzajúcimi rokmi:
Pitvy | Rok 2005 | Rok 2006 | Rok 2007
| počet | % | počet | % | počet | %
Patologickoanatomické | 3 724 | 38,49 | 3 231 | 35,35 | 3 071 | 34,21
Súdnolekárske | 4 438 | 45,86 | 4 373 | 47,84 | 4 422 | 49,25
Súdne | 1 515 | 15,65 | 1 537 | 16,81 | 1 485 | 16,54
Spolu | 9 677 | 100,00 | 9 141 | 100,00 | 8 978 | 100,00

	Na histologických úsekoch SLaPA pracovísk bolo spolu pripravených 96 535 bločkov a  z nich 97 492 histologických preparátov potrebných pre morfologickú diagnostiku ochorení u zomrelých.  

	Okrem toho SLaPA pracoviská v roku 2007 vykonali:
-	3 108 histochemických vyšetrení,
-	361 imunohistochemických vyšetrení, 
-	8 045 sérologických vyšetrení krvi u mŕtvych, 
-	1 478 sérologických vyšetrení iných biologických materiálov.

	Na toxikologických úsekoch SLaPa pracovísk bolo celkovo vykonaných 164 176 toxikologických vyšetrení. Počet toxikologických vyšetrení u mŕtvych a živých (vyšetrenia na alkohol v krvi a dôkaz prítomnosti drog) a porovnanie s rokom 2006:

Toxikologické vyšetrenia | Rok 2006 | Rok 2007
| Počet | % | Počet | %
U mŕtvych | 109 428 | 66,35 | 114 405 | 69,68
U živých | 55 514 | 33,65 | 49 771 | 30,32
Spolu | 164 942 | 100,00 | 164 176 | 100,00

	Úrad v súvislosti s výkonom prehliadky mŕtvych tiel v rámci výkonu dohľadu na mieste vydal v roku 2007 pre prehliadajúcich lekárov 740 nových poverení na výkon prehliadky mŕtveho tela a  zároveň vykonal odborné školenia pre prehliadajúcich lekárov. Celkový počet poverení pre prehliadajúcich lekárov na výkon prehliadky mŕtveho tela, ktoré vydal úrad od 1. 1. 2005 do 31. 12. 2007 je 6 115.

	Úrad je súčinný so znalcami v odvetví súdne lekárstvo na výkon pitvy v zmysle zákona č. 382/2004 Z. z. o znalcoch, tlmočníkoch a prekladateľoch a o zmene a doplnení niektorých zákonov v znení neskorších predpisov a vyhláškou Ministerstva spravodlivosti SR č. 491/2004 Z. z. o odmenách, náhradách výdavkov a náhradách za stratu času pre znalcov, tlmočníkov a prekladateľov v znení neskorších predpisov.

	Úrad vytvára na SLaPA pracoviskách podmienky a spolupracuje na činnosti výučbových základní lekárskych fakúlt v SR v odboroch patologická anatómia a súdne lekárstvo.

2. 8. Oblasť dohľadu nad nákupom zdravotnej starostlivosti

	Poskytnutá zdravotná starostlivosť sa uhrádza z prostriedkov verejného zdravotného poistenia na základe uzatvorených zmlúv zdravotných poisťovní s poskytovateľmi zdravotnej starostlivosti pre jednotlivé formy zdravotnej starostlivosti v rozsahu určenom zákonom a v cenách dohodnutých v súlade s cenovým opatrením Ministerstva zdravotníctva SR. Predmetom zmlúv je nákup zdravotnej starostlivosti, ktorú sa zdravotné poisťovne zmluvne zaviazali uhradiť poskytovateľom zdravotnej starostlivosti po jej poskytnutí svojim poistencom. Vzťahy súvisiace s nákupom zdravotnej starostlivosti v rámci zmluvných vzťahov zdravotných poisťovní a poskytovateľov zdravotnej starostlivosti sú predmetom dohľadu úradu.

	Na úrad bolo doručených v roku 2007 celkom 562 podaní fyzických a právnických osôb týkajúcich sa nákupu zdravotnej starostlivosti. V porovnaní s rokom 2006 bolo úradu doručených v roku 2007 o 80 podaní viac, čo predstavuje nárast o 14,2%. 

| 2006 | 2007

Počet podaní celkom
z toho:
podnety
sťažnosti
petície

482

468
13
1

562

553
6
3

Ukončené podania
z toho:
opodstatnené
neopodstatnené
ad acta
odstúpené podania
stiahnuté pisateľom

426

92
249
19
62
4

525

121
240,5^*)
44
102,5^*)
17

V riešení | 56 | 37
^*)Jeden podnet bol v jednej časti riešený úradom a v druhej časti odstúpený.

	Z celkového počtu 562 podaní bolo odstúpených 102,5 podaní (v roku 2006 bolo odstúpených 62 podaní zo 482), čo predstavuje 18,2%. Odstupované boli podania nepatriace do kompetencie úradu, napr. na Ministerstvo zdravotníctva SR, samosprávne kraje, Slovenskú lekársku komoru a pod.

	Najčastejším predmetom podaní boli poplatky v zdravotníctve (poplatky za lieky, zdravotnícke pomôcky, poskytnutú zdravotnú starostlivosť – ambulantnú, ústavnú, kúpeľnú atď.) – 17,9%, úhrada výkonov za zdravotnú starostlivosť – 12,6%, zmluvy so zdravotnými poisťovňami – 11,1% a pod.

2. 9. Registre a zoznamy

	Podľa § 20 ods. 1 písm. e) zákona č. 581/2004 Z. z. úrad vedie nasledovné registre a zoznamy:

| Register alebo zoznam | Stav (počet) k
| | 31. 12. 2006 | 31. 12. 2007
1. | centrálny register poistencov SR | 5 304 116 | 5 299 003
2. | zoznam zdravotných poisťovní, ktoré vykonávajú verejné zdravotné poistenie | 7 | 6
3. | zoznam platiteľov poistného | 1 126 432 | 1 454 452
4. | zoznam poskytovateľov zdravotnej starostlivosti | 13 145 | 13 597
5. | zoznam kódov lekárov | 33 991 | 54 018
6. | zoznam kódov poskytovateľov zdravotnej starostlivosti | 20 947 | 27 014
7. | register podaných prihlášok na verejné zdravotné poistenie ^*) | 95 295 | 109 100
^*)  - za rok 2006 resp. rok 2007 

	Úrad v súlade so zákonmi vedie aj ďalšie zoznamy:
| Zoznam | Stav (počet) k
| | 31. 12. 2006 | 30. 12. 2007
1. | zoznam porušení všeobecne záväzných predpisov poistencom ^*) | 252 477 | 218 433
2. | zoznam porušení všeobecne záväzných predpisov platiteľom poistného ^*) | 3 409 599 | 2 684 308
3. | zoznam poistencov čakajúcich na poskytnutie zdravotnej starostlivosti | 8 586 | 10 899
4. | zoznam poistencov zaradených na dispenzarizáciu | 578 719 | 483 745
5. | zoznam úhrad jednotlivým poskytovateľom zdravotnej starostlivosti za poskytnutú zdravotnú starostlivosť ^*) | 1 065 231 | 1 383 489
6. | zoznam neuhradených úhrad jednotlivým poskytovateľom zdravotnej starostlivosti za poskytnutú zdravotnú starostlivosť ^*) | 44 419 | 13 539
7. | zoznam oznámení o prijatých prihláškach na zmenu zdravotnej poisťovne ^*) | 773 091 | 263 735
8. | zoznam osôb, ktoré počas života odmietli pitvu | 180 | 236
^*)  - za rok 2006 resp. rok 2007 

3. Plnenie rozpočtu

Ekon.
klasif.

Názov položky

Skutočnosť
2006
(v tis. Sk)

Rozpočet 2007
(v tis. Sk)

Skutočnosť
k 31. 12. 07
(v tis. Sk)

Plnenie
rozp.
%

Zostatok prostriedkov z predch. roka | 490 694 | 452 862 | 499 145 | 110,2
Príjmy
222 003 | Za porušenie predpisov | 691 | 0 | 1 349 | X
223 001 | Príjmy z admin.  činnosti úradu | 2 997 | 4 000 | 10 751 | 268,8
223 001 | Príjmy z činnosti SLaPA pracovísk | 11 792 | 13 500 | 14 019 | 103,8
243 | Úroky z účtov | 792 | 900 | 798 | 88,7
292 | Iné nedaňové príjmy | 0 | 0 | 1 | X
312 001 | Štátny rozpočet | 0 | 28 170 | 0 | X
312 003 | Zo zdravotných poisťovní | 333 513 | 374 287 | 373 048 | 99,7
| Príjmy celkom | 840 479 | 873 719 | 899 111 | 102,9
Výdavky
610 | Mzdy | 142 129 | 158 600 | 158 177 | 99,7
620 | Odvody z miezd | 48 638 | 55 120 | 52 716 | 95,6
630 | Tovary a služby | 116 197 | 169 500 | 116 329 | 68,6
642 015 | Nemocenské dávky | 345 | 600 | 387 | 64,5
| Bežné výdavky celkom | 307 309 | 383 820 | 327 609 | 85,4
700 | Kapitálové výdavky | 34 025 | 100 170 | 72 149 | 72,0
| Výdavky celkom | 341 334 | 483 990 | 399 758 | 82,6
Prebytok hospodárenia | 499 145 | 389 729 | 499 353 | 128,1

	Úrad hospodáril podľa rozpočtu, ktorý je súčasťou rozpočtu verejnej správy. Rozpočet úradu schvaľuje dozorná rada úradu a následne Národná rada Slovenskej republiky. Rozpočet na rok 2007 schválila dozorná rada úradu 27. júla 2006 uznesením č. 123/2006,   Národná rada Slovenskej republiky 13. decembra 2006 uznesením č. 172. 

3. 1. Zostatok prostriedkov z prechádzajúceho roka

	Zostatok prostriedkov k 1. 1. 2007  v sume 499 145 tis. Sk sa skladá z dvoch častí. Prvou je príspevok zdravotných poisťovní na činnosť úradu na rok 2007, ktorý zdravotné poisťovne uhradili na účet úradu v októbri 2006 v sume 333 513 tis. Sk. Predpokladaný príjem v rozpočte na rok 2006 bol 355 600 tis. Sk, predpoklad bol naplnený na 93,8%. Rozdiel medzi rozpočtovaným príspevkom a skutočnosťou vo výške 22 087 tis. Sk vyplýva z dvoch dôvodov – prvým je nižší skutočný výber poistného na verejné zdravotné poistenie, ktorý tvorí základ na určenie výšky príspevku, ako bol rozpočtovaný. Druhým dôvodom je nejasná formulácia § 30 ods. 2) zákona č. 581/2004 Z. z. a neexistencia jednotnej metodiky zdravotných poisťovní na vyčíslenie základu pre výpočet príspevku.

	Druhou časťou zostatku prostriedkov k 1. 1. 2007  bol kumulovaný prebytok hospodárenia roka 2005 a čiastočne aj roka 2006 vo výške 165 632 tis. Sk. Prebytok spôsobila najmä skutočnosť, že úrad v roku 2005 len začal rozvíjať svoju činnosť a postupne v priebehu roka 2005 rozširoval okruhy jednotlivých odborných činností. Podstatná časť prebytku je z nerealizovaných rozpočtových výdavkov na zavedenie informačného systému, ktorého výberové konanie nebolo uzatvorené v roku 2006 tak ako bolo predpokladané, ale až začiatkom roka 2007. Úrad predpokladal časť zostatku prostriedkov použiť v roku 2007 na kapitálové výdavky, najmä budovanie informačného systému a zlepšovanie technického vybavenia SLaPA pracovísk a dočerpať v roku 2008 opäť cez kapitálové výdavky. 

3. 2. Príjmy rozpočtu

	Rozhodujúcim príjmom úradu v roku 2007 bol príspevok zdravotných poisťovní na činnosť úradu podľa § 30 zákona č. 581/2004 Z. z. Príspevok boli zdravotné poisťovne povinné poukázať na účet úradu do 20. decembra 2007 a úradom bude použitý v roku 2008. Všetky zdravotné poisťovne splnili túto svoju povinnosť v termíne. Zdravotné poisťovne poukázali príspevok vo výške 373 048 tis. Sk. V rozpočte na rok 2007 bol predpoklad príjmu príspevku vo výške 374 287 tis. Sk, čo predstavuje plnenie na 99,7%. V schválenom rozpočte na rok 2008 bol však v prevode zostatku hospodárenia z roku 2007 tvoreného príspevkom zdravotných poisťovní predpokladaný príjem až 391 929 tis. Sk, čo predstavuje plnenie len na 95,2%, t. j. počiatočné neplnenie príjmov v roku 2008 o 18 881 tis. Sk. Tento stav je zapríčinený nesúladom postupu pri výpočte základu príspevku na činnosť úradu Ministerstvom financií SR v rozpočte verejnej správy a zdravotných poisťovní pri realizácii úhrad.

	Úrad mal v roku 2007 príjmy z pokút, ktoré udeľoval v súlade so zákonmi č. 581/2004 Z. z. a č. 580/2004 Z. z. platiteľom poistného, poistencom, poskytovateľom  zdravotnej starostlivosti a zdravotným poisťovniam. Výnosy pokút sú v zmysle uvedených zákonov príjmom štátneho rozpočtu a táto položka nie je rozpočtovaná. Prijaté pokuty úrad mesačne odvádzal na príjmový účet kapitoly Všeobecnej pokladničnej správy. V priebehu roka 2007 úrad odviedol pokuty v sume 20 765 tis. Sk. Pokuty v sume 1 349 tis. Sk prijaté v decembri 2007 úrad odviedol začiatkom mesiaca január 2008. 

	V rozpočte na rok 2007 boli plánované príjmy za činnosť úradu vo výške 17 500 tis. Sk. Príjmy z činnosti SLaPA pracovísk boli predpokladané v sume 13 500 tis. Sk a príjmy z administratívnej činnosti úradu (vydávanie povolení a rozhodnutí) v sume 4 000 tis. Sk.  Príjmy rozpočtu z činnosti úradu v roku 2007 predstavovali 24 770 tis. Sk, čím bolo plnenie rozpočtu naplnené na 141,5%. Príjmy z činnosti SLaPA pracovísk (náhrada trov súdnych pitiev nariadených podľa osobitného predpisu, poplatky za chladenie mŕtvych tiel, toxikologické vyšetrenia pre právnické a fyzické osoby, náhrada výdavkov spojených s činnosťou výučbovej základne, náhrada výdavkov za odber tkanív a orgánov) predstavovali 14 019 tis. Sk, t. j. plnenie rozpočtu na 103,8%. Príjmy z administratívnej činnosti úradu boli 10 751 tis. Sk, čo predstavuje 268,8% plnenia rozpočtu. Polovica príjmov z administratívnej činnosti úradu bola realizovaná v poslednom štvrťroku 2007. Toto výrazné prekročenie príjmovej stránky rozpočtu ku koncu roka spôsobilo zvýšené predkladanie požiadaviek na vydávanie rozhodnutí v správnom konaní zo strany zdravotných poisťovní.

	Za sledované obdobie úrad prijal úroky z finančných prostriedkov na účtoch Štátnej pokladnice vo výške 798 tis. Sk, čo predstavuje 88,7% z rozpočtovaných príjmov. Rozpočtovaný príjem 900 tis. Sk sa nepodarilo dosiahnuť, pretože k 1. 1. 2007 bol novelizovaný zákon č. 581/2004 Z. z. a podľa tejto novely poisťovne poukázali príspevok na činnosť úradu až 20. decembra 2007. Rozpočet predpokladal príjem príspevku podľa predchádzajúceho znenia zákona č. 581/2004 Z. z. už 20. októbra 2007.

	V roku 2007 úrad na základe zmluvy s Ministerstvom výstavby a regionálneho rozvoja SR uvažoval v príjmovej časti rozpočtu s transferom nenávratného finančného príspevku zo štrukturálnych fondov EU na vybudovanie komplexného informačného systému úradu v celkovej sume 28 170 tis. Sk. Zložitosťou procesu verejného obstarávania bolo spôsobené oneskorenie začatia prác na dodávke informačného systému. Úrad ku koncu roka 2007 požiadal o refundáciu časti realizovaných výdavkov na vývoj a implementáciu, do 31. 12. 2007 však refundácia nebola realizovaná. Uvedená suma bude príjmom rozpočtu až v roku 2008. 

3. 3. Výdavky rozpočtu

	Celkové výdavky úradu na rok 2007 boli rozpočtované v čiastke 483 990 tis. Sk, v skutočnosti boli v roku 2007 výdavky 399 758 tis. Sk, čo predstavuje 82,6% rozpočtovaných výdavkov.  

	Bežné výdavky

	Bežné výdavky boli rozpočtované v čiastke 383 820 tis. Sk, v skutočnosti boli čerpané v sume 327 609 tis. Sk, čo predstavuje 85,4% rozpočtu bežných výdavkov. 

	Mzdové výdavky boli schválené vo výške 158 600 tis. Sk, skutočné čerpanie v roku bolo 158 177 tis. Sk, t. j. 99,7% z ročného rozpočtu na mzdy. 

	Položka výdavky na poistné a príspevky do poisťovní bola rozpočtované v sume 55 120 tis. Sk, skutočné čerpanie bolo 52 716 tis. Sk, t. j.  95,6% z rozpočtu.

	Výdavky na tovary a služby boli schválené na rok 2007 vo výške 169 500 tis. Sk, skutočné výdavky boli 116 329 tis. Sk, t. j. 68,6% rozpočtovaných finančných prostriedkov. 

	Úrad mal k 1. 1. 2007 pre potrebu ústredia, pobočiek a SLaPA pracovísk prenajaté kancelárske priestory, obslužné priestory, pitevne, chladiace boxy a laboratóriá v celkovej výmere 14 845 m^2 v cenovej relácii od 200 do 4 000 Sk za m^2 na rok. V priebehu roka 2007 sa prenajatá plocha znížila o priestory SLaPA pracoviska Trenčín a a SLaPA pracoviska Nové Zámky, zvýšila sa o rozšírenie prenájmu kancelárskych priestorov pre potreby ústredia.

	Niektoré vybrané rozhodujúce podpoložky čerpania rozpočtu na tovary a služby sú uvedené v nasledujúcej tabuľke (rozpočtované, resp. čerpané podpoložky nad 2 mil. Sk):

Rozpočtová klasifikácia

Názov podpoložky

Výdavky
v roku  2006
(v tis. Sk)

Rozpočet 2007
(v tis. Sk)

Upravený rozpočet
2007
(v tis. Sk)

Výdavky
v roku 2007
(v tis. Sk)

Percento čerpania uprav. rozpočtu

631 001 | Cestovné tuzemské | 1 249 | 2 000 | 2 000 | 1 720 | 86,0
631 002 | Cestovné zahraničné | 344 | 2 000 | 2 000 | 394 | 19,7
632 001 | Energie | 8 438 | 12 300 | 12 300 | 9 638 | 78,4
632 003 | Poštovné, telekom. služby | 9 338 | 14 800 | 14 800 | 12 368 | 83,6
633 001 | Interiérové vybavenie | 2 630 | 2 500 | 2 500 | 894 | 35,8
633 002 | Výpočtová technika | 1 334 | 2 900 | 2 900 | 538 | 18,6
633 015 | Špeciálne stroje, prístroje | 1 474 | 2 200 | 2 200 | 1 061 | 48,2
633 006 | Všeobecný materiál | 10 074 | 12 300 | 12 300 | 10 136 | 82,4
633 013 | Softvér a licencie | 4 943 | 5 000 | 5 000 | 1 493 | 29,9
634 001 | Palivo, mazivá, oleje | 1 805 | 3 200 | 3 150 | 1 575 | 50,0
635 002 | Údržba výpočtovej techniky | 2 314 | 2 900 | 4 935 | 3 756 | 76,1
635 006 | Údržba budov, priestorov | 1 190 | 3 800 | 1 570 | 379 | 24,1
636 001 | Nájomné budov, priestorov | 17 095 | 19 200 | 19 200 | 16 877 | 87,9
636 002 | Nájomné za stroje, prístroje | 3 264 | 3 500 | 3 500 | 3 204 | 91,5
637 004 | Všeobecné služby | 6 106 | 7 000 | 7 000 | 4 749 | 67,8
637 005 | Špeciálne služby | 25 477 | 14 500 | 14 500 | 9 510 | 65,6
637 011 | Štúdie, expertízy, posudky | 3 | 6 200 | 5 900 | 3 721 | 63,1
637 014 | Stravovanie | 5 272 | 5 200 | 5 200 | 4 434 | 85,3
637 027 | Odmeny zamest. mimoprac. pomeru | 3 431 | 3 300 | 4 000 | 3 809 | 95,2
637 034 | Zdravotníckym zariadeniam | 1 371 | 29 000 | 29 000 | 15 613 | 53,8
| Ostatné podpoložky | 14 045 | 15 700 | 15 545 | 10 460 | 67,3
630 | Tovary a služby celkom | 116 197 | 169 500 | 169 500 | 116 329 | 68,6

	Úpravu rozpočtu v časti výdavkov za tovary a služby úrad realizoval v novembri 2007. Úpravy – presuny medzi podpoložkami je oprávnená schváliť dozorná rada úradu.

	Kapitálové výdavky

	Kapitálové výdavky boli v rozpočte na rok 2007 predpokladané vo výške 100 170 tis. Sk, skutočnosť bola v sume 72 149 tis. Sk, t. j. čerpanie na 72,0%. V rozpočte bol z čiastky 100 170 tis. Sk predpokladaný výdavok 60 170 tis. Sk na komplexný informačný systém úradu a 10 000 tis. Sk na súvisiacu výpočtovú techniku. Do konca roka 2007 bolo použitých na softvér 32 059 tis. Sk a na hardvér 4 444 tis. Sk. Z dôvodu oneskoreného čerpania a tým nevyčerpania predpokladaných finančných prostriedkov schválila dozorná rada úradu prerozdelenie rozpočtu kapitálových výdavkov na rok 2007. V úprave rozpočtu boli znížené výdavky na softvér o 10 mil. Sk a hardvér o 2,2 mil. Sk a tieto prostriedky boli presunuté v prospech čerpania prevádzkových strojov, prístrojov a zariadení, najmä na nákup prístrojov pre SLaPA pracoviská a na stavebnú modernizáciu SLaPA pracoviska v Nitre – rozšírenie o nové pitevné priestory, novú vzduchotechniku, rozvody plynov a pod. 

Rozpočtová klasifikácia

Názov

Výdavky v roku 2006
(v tis. Sk)

Rozpočet 2007
(v tis. Sk)

Upravený rozpočet
2007
(v tis. Sk)

Výdavky 
v roku 2007
(v tis. Sk)

Percento čerpania uprav. rozpočtu

700 | Kapitálové výdavky celkom | 34 025 | 100 170 | 100 170 | 72 149 | 72,0
z toho
711 003 | Softvér | 2 575 | 65 170 | 55 170 | 32 059 | 58,1
713 002 | Výpočtová technika | 9 951 | 10 000 | 7 880 | 4 444 | 56,4
713 003 | Telekomunikačná technika | 561 | 0 | 300 | 183 | 61,0
713 004 | Prev. stroje, prístroje, zariadenia | 12 202 | 20 000 | 26 820 | 27 871 | 103,9
717 003 | Real. stavieb a tech. zhodnot. | 535 | 5 000 | 10 000 | 7 592 | 75,9

3.4. Prebytok hospodárenia

	Plnenie rozpočtu úradu k 31. 12. 2007 vykazuje prebytok hospodárenia 499 353 tis. Sk. Z uvedenej sumy tvorí 373 048 tis. Sk zákonný príspevok zdravotných poisťovní na činnosť úradu na rok 2008, ktoré zdravotné poisťovne poukázali na účet úradu do 20. decembra 2007. V rozpočte bolo predpokladaných 374 287 tis. Sk, predpoklad rozpočtu bol naplnený na 99,7%. V očakávaniach Ministerstva financií SR, ktoré boli zohľadnené aj v rozpočte úradu na rok 2008 však bola predpokladaná čiastka 391 929 tis. Sk (skutočnosť bola o 4,8% nižšia). Okrem príspevku zdravotných poisťovní je v prebytku k 31. 12. 2007 zahrnutý aj zostatok hospodárenia úradu z predchádzajúcich rokov v sume 126 305 tis. Sk. Tento zostatok vznikol z postupného personálneho a materiálneho budovania jednotlivých útvarov v rokoch 2005 a 2007 a v nasledujúcich rokoch ho úrad plánuje postupne použiť na kapitálové výdavky súvisiace so skvalitňovaním priestorového a prístrojového vybavenia súdnolekárskych a patologicko-anatomických pracovísk a dobudovanie komplexného informačného systému.
	
	Nasledujúca tabuľka ukazuje štruktúru zostatku hospodárenia v jednotlivých rozpočtových rokoch existencie úradu.

Prevod zostatku

Celkom
v tis. Sk

Z toho

| | príspevok ZP | zostatok hosp.
2005/2006 | 490 694 | 303 413 | 187 281
2006/2007 | 499 146 | 333 513 | 165 633
2007/2008 | 499 353 | 373 048 | 126 305

4. Náklady a výnosy

	Úrad hospodári podľa rozpočtu príjmov a výdavkov, ktorý je súčasťou rozpočtu verejnej správy a preto je povinný sledovať príjmy a výdavky podľa rozpočtovej klasifikácie. Zároveň má povinnosť viesť účtovníctvo, ktoré sleduje náklady a výnosy. Súvaha a výkaz ziskov a strát k 31. 12. 2007 sú súčasťou správy o hospodárení za rok 2007 a vyjadrujú finančný vzťah k čerpaniu nákladov a výnosov, čím vzniká nesúlad pri porovnaní s výkazom FIN-OST 4-04, ktorý sleduje reálne finančné príjmy a výdavky.

	Celkové náklady úradu v roku 2007 boli 352 343 tis. Sk. Mzdové náklady boli vo výške 161 373 tis. Sk, čo predstavuje 45,8% z celkových nákladov. K 31. máju 2007 bola ukončená činnosť SLaPA pracoviska v Trenčíne, kde bolo k tomuto dátumu zamestnancom vyplatené aj zákonné odstupné. Pri ukončení činnosti SLaPA pracoviska v Nových Zámkoch väčšina zamestnancov prešla na SLaPA pracovisko v Nitre. Priemerná mesačná mzda zamestnanca úradu v roku 2007 bola 28 534 Sk, čo predstavuje nárast oproti roku 2006 o 7,5%. Na priemernú mzdu úradu vplýva vzdelanostná štruktúra definovaná v § 18 a 20 zákona č. 581/2004 Z. z. s prevahou vysokoškolsky vzdelaných zamestnancov. Úrad zamestnáva 54% vysokoškolsky vzdelaných osôb, z toho na ústredí viac ako 63%. Druhým činiteľom ovplyvňujúcim priemernú mzdu je neatraktívnosť prác vykonávaných na SLaPA pracoviskách, ktoré sú zároveň infekčne vysokorizikové s príslušným mzdovým zvýhodnením za prácu v sťaženom a zdraviu škodlivom pracovnom prostredí.

| Rozpočtovaný priem. počet zamestnancov na rok 2007 | Prepočítaný počet zam. k 31. 12. 06 | Prepočítaný počet zam. k 31. 12. 07 | Priemerný prepočítaný počet zam. v roku 2007 | Mzdové náklady v r. 2006 (tis. Sk) | Mzdové náklady v r. 2007 (tis. Sk)
Ústredie | 122 | 114,2 | 118,8 | 118,2 | 42 063 | 48 451
Pobočky | 152 | 142,3 | 153,3 | 142,0 | 40 460 | 45 845
SLAPA | 240 | 204,0 | 201,6 | 202,6 | 62 980 | 67 077
Spolu | 514 | 461,5 | 473,7 | 462,8 | 145 503 | 161373

		Náklady na zákonné zdravotné a sociálne poistenie boli 52 589 tis. Sk, čo predstavuje 32,6% zo mzdových nákladov.

	Porovnanie niektorých významných nákladových položiek:

Účet

Náklad

V roku 2006
v tis. Sk

Z celkových nákladov

V roku 2007
v tis. Sk

Z celkových nákladov

501 | Spotreba materiálu | 22 598 | 7,1% | 17 196 | 4,9%
502 | Spotreba energie | 9 112 | 2,8% | 11 957 | 3,4%
511 | Opravy a udržiavanie | 4 494 | 1,4% | 5 482 | 1,6%
518 | Ostatné služby | 56 327 | 17,6% | 60 411 | 17,1%
521 | Mzdové náklady | 145 503 | 45,5% | 161 373 | 45,8%
524 | Zákonné poistenie | 48 032 | 15,0% | 52 589 | 14,9%
549 | Iné ostatné náklady | 15 372 | 4,8% | 18 608 | 5,3%
551 | Odpisy dlhodob. maj. | 11 124 | 3,5% | 17 952 | 5,1%
| Ostatné náklady | 7 524 | 2,4% | 6 775 | 1,9%
Náklady celkom | 320 086 | | 352 343 |
	
	Príjmy úradu sú vymedzené zákonom č. 581/2004 Z. z. Celkové výnosy úradu k 31. 12. 2007 boli 367 529 tis. Sk (k 31. 12. 2006 to bolo 322 926 tis. Sk, t. j. nárast o 13,8%). Rozhodujúcim výnosom bol prevod príspevku zdravotných poisťovní na činnosť úradu na rok 2007 v sume 333 513 tis. Sk. Príspevok bol príjmom v roku 2006, v účtovníctve bol zaúčtovaný ako výnos budúceho obdobia a v januári 2007 preúčtovaný do výnosov. 

	Ďalšími výnosmi v roku 2007 boli tržby za pitvy nariadené podľa osobitného predpisu, za toxikologické vyšetrenia pre živých, za náhrady za chladenie mŕtvych tiel a za vykonané toxikologické vyšetrenia pre živých. Úrad mal uzatvorenú zmluvu s Univerzitou P. J. Šafárika Košice o vytvorení výučbovej základne a na základe tejto zmluvy si vyúčtoval od Univerzity P. J. Šafárika náhrady za umožnenie výučby študentov. Úrad umožňuje na SLaPA pracoviskách odbery buniek a tkanív a za umožnenie tejto činnosti si od odberových tímov vyučtováva náhrady výdavkov spojených s umožnením odberov. 

	Rozdelenie výnosov úradu v roku 2007 a porovnanie s rokom 2006 je v nasledujúcej tabuľke:

Účet

Výnos

Skutočnosť k 31. 12. 06
(v tis. Sk)

Skutočnosť k 31. 12. 07
(v tis. Sk)

602

Tržby z predaja služieb
z toho:

12 807

15 319

| - súdne pitvy | 8 964 | 8 816
| - chladenie | 393 | 729
| - toxikologické vyšetrenia | 1 896 | 4 571
| - výučbová základňa | 1 530 | 1 135
| - ostatné tržby | 24 | 68
623 | Aktivácia nehmot. majetku | 1 386 | 415
644 | Úroky | 873 | 828
645 | Kurzové zisky | 1 455 | 6 730

649

Ostatné výnosy
z toho:

306 405

344 237

| - príspevky ZP na činnosť | 303 413 | 333 513
| - povolenia a súhlasy | 439 | 80
| - vydanie rozhodnutí | 2 553 | 10 643
| - náhrady trov z exekúcií | 0 | 1
| Výnosy celkom | 322 926 | 367 529

5. Dlhodobý majetok

	Stav a rozdelenie dlhodobého majetku k 31. 12. 2007 je vyjadrený v nasledujúcej tabuľke. Majetok v tabuľke je uvedený v obstarávacích cenách:

| Stav k 1. 1. 2007 (v tis. Sk) | Prírastok/ úbytok (+/-) (v tis. Sk) | Stav k 31. 12. 2007 (v tis. Sk)
Dlhodobý majetok celkom | 48 868 | +83 900 | 132 768
z toho
-	nehmotný | 4 268 | +40 657 | 44 925
-	hmotný celkom | 44 600 | +43 243 | 87 843
z toho
-	stavby | 311 | +319 | 630
-	stroje, prístroje | 27 566 | +33 111 | 60 677
-	dopravné prostriedky | 16 007 | 0 | 16 007
-	ostatný hmotný majetok | 345 | 0 | 345
-	nezaradený hmotný majetok | 371 | +9 833 | 10 184

	Najvýznamnejším prírastkom dlhodobého majetku úradu v roku 2007 boli dodávky prác na komplexnom informačnom systéme – vykonanie systémovej analýzy, dodávka licencií a implementácia prvých modulov, ktoré sú evidované ako obstaranie nehmotného majetku.  Tento nehmotný majetok bude zaradený do používania až po kompletnej dodávke, vyúčtovaní a zaradení do používania informačného systému. 

	V hmotnom majetku úrad obstarával najmä stroje, prístroje a zariadenia pre SLaPA pracoviská (napr. 5 ks chromatografov, mikroskopy, digestory, pitevné stoly, vozíky a ďalšie prístroje) a výpočtovú techniku (servre) v súvislosti s budovaním informačného systému.

	Formou zhodnotenia prenajatého majetku úrad vykonal rekonštrukciu a modernizáciu SLaPA pracoviska Nitra. Rekonštrukciou bol vybudovaný nový vstup do priestorov tak, aby pohrebné služby privážajúce a odvážajúce nebohých nemuseli vstupovať do areálu FN Nitra, vybudovaním nových pitevných priestorov sa zvýšil počet pitevných stolov, zabudovaním novej vzduchotechniky sa zlepšili pracovné podmienky zamestnancov a v súvislosti s dodávkou nového chromatografu na toxikologický úsek museli byť vybudované nové rozvody technických plynov.

	Dlhodobý hmotný majetok úrad odpisuje rovnomerne podľa § 27 a § 29 zákona č. 595/2003 Z. z. o dani z príjmov v znení neskorších predpisov. Zrýchlené odpisovanie majetku sa neuplatňuje. Dlhodobý majetok úradu bol k 31. 12. 2007 odpísaný na 26,2%, zostatková hodnota dlhodobého majetku bola 98 025 tis. Sk.

6. Financie

	Finančné prostriedky úradu vedie úrad v zmysle § 28 ods. 9 zákona č. 581/2004 Z. z. a v súlade so zákonom č. 291/2002 Z. z. o Štátnej pokladnici na účtoch v Štátnej pokladnici. V systéme Štátnej pokladnice je úrad zaradený ako klient B.

6.1. Pokladnice

	K 1. januáru 2007 mal úrad otvorenú hotovostnú pokladnicu na ústredí, 8 hotovostných pokladníc na pobočkách a 12 hotovostných pokladníc na SLaPA pracoviskách. Limit denného zostatku na ústredí bol stanovený na 2 000 Sk, na pobočkách 1 000 Sk. Na SLaPA pracoviskách bol limit denného zostatku 200 Sk a o tento limit sa znižoval limit príslušnej pobočky.

	Úrad má výnosom Ministerstva financií SR č. MF/012267/2007-32 platným od 1. mája 2007 stanovený denný limit zostatku peňažných prostriedkov v hotovosti vo výške 50 000 Sk a peňažné prostriedky v cudzej mene zodpovedajúcej 100 000 Sk prepočítanej kurzom vyhláseným NBS, platným v tento deň. Stanovený korunový limit zostatku bol rozdelený na 2 000 Sk v korunovej pokladnici pobočiek, na 500 Sk každej korunovej pokladnici SLaPA pracoviska a zvyšok do 50 000 Sk na limit v korunovej pokladnici ústredia.

	K 16. máju 2007 bola zrušená pokladnica na SLaPA pracovisku v Trenčíne a k 1. decembru 2007 na SLaPA pracovisku v Nových Zámkoch v súvislosti s ukončením činnosti SLaPA pracovísk.

	Ústredie úradu má otvorené valutové pokladnice na EUR, CZK a GPB používané na zúčtovanie zahraničných pracovných ciest. Zostatok v týchto pokladniciach k 31. decembru 2007 bol nulový.

	Celkový zostatok hotovosti vo všetkých pokladniciach k 31. decembru 2007 bol 17 869,50 Sk. V pokladniciach cenín (stravné lístky) bol zostatok 26 888,- Sk.

	Podľa § 12 ods. 2 písm. i) zákona č. 291/2002 Z. z. o Štátnej pokladnici v znení neskorších predpisov je možné použiť peňažné prostriedky v hotovosti s výnimkami uvedenými pod písmenami a) – h) do výšky 1% ročného rozpočtu bežných výdavkov. V roku 2007 bolo v pokladniciach úradu (ústredie a pobočky) použitých v zmysle cit. zákona 953 412,29 Sk, čo predstavuje 0,25% z rozpočtovaných bežných výdavkov na rok 2007.

6.2. Bankové účty

	Na účtoch, ktoré má úrad otvorené v Štátnej pokladnici, evidoval k 31. decembru 2007 nasledovné zostatky:
-	bežný účet – 	7 808 886,30 Sk,
-	účet na poplatky – 	463 298 340,99 Sk,
-	zúčtovací účet – 	134 598 570,14 Sk,
-	účet pre sociálny fond – 	545 121,30 Sk,
-	účet pokút – 	2 039 868,58 Sk,
-	depozitný účet – 	3 000,00 Sk,
-	účet pre štruktur. fondy	25 912 986,10 Sk.

	Okrem účtov v Štátnej pokladnici má úrad k dispozícii 9 účtov vo VÚB, ktoré používa na dopĺňanie a odvod hotovosti z pokladníc ústredia, pobočiek a SLaPA pracovísk. Na týchto účtoch bol celkový stav k 31. 12. 2007 vo výške 294 599,20 Sk.

	Celkový zostatok na účtoch úradu k 31. 12. 2007 bol vo výške 634 501 372,61 Sk. 

7. Záväzky a pohľadávky

	Záväzky úradu k 31. 12. 2007 boli 560 033 tis. Sk. Rozdelenie záväzkov je v nasledujúcej tabuľke:

Záväzok

K 31. 12. 2005
(v tis. Sk)

K 31. 12. 2006
(v tis. Sk)

K 31. 12. 2007
(v tis. Sk)

Z obchodného styku
z toho:

127 152

281 501

522 509

- dodávatelia | 20 466 | 10 807 | 23 002
- depozit | 0 | 4 | 3
- z čin. styčného orgánu | 105 195 | 269 991 | 498 910
- ostatné | 1 491 | 699 | 594
Voči zamestnancom | 8 109 | 9 009 | 9 807
Voči inštit. soc. poistenia | 5 037 | 5 321 | 5 886
Daňový | 1 264 | 1 321 | 1 481
Voči štátnemu rozpočtu | 0 | 11 950 | 20 253
Sociálny fond | 168 | 42 | 97
Záväzky celkom | 141 730 | 309 144 | 560 033

	Záväzky z obchodného styku predstavovali 522 509 tis. Sk, z toho záväzky voči dodávateľom boli 23 002 tis. Sk. Záväzky voči dodávateľom boli spôsobené najmä 30-dennou splatnosťou faktúr a doručením faktúr ku koncu roka so splatnosťou v januári 2008 (informačný systém,  vyúčtovanie rekonštrukčných prác na SLaPA pracovisku Nitra).

	Najväčší krátkodobý záväzok z obchodného styku súvisí s činnosťou úradu ako styčného orgánu pre poskytovanie zdravotnej starostlivosti uhrádzanej na základe verejného zdravotného poistenia vo vzťahu k styčným orgánom členských štátov EÚ. Záväzok voči členskému štátu EÚ vzniká uplatnením si úhrady za zdravotnú starostlivosť poskytnutú poistencovi slovenskej zdravotnej poisťovne v štáte EÚ. Zároveň so vznikom záväzku voči štátu EÚ vzniká pohľadávka voči príslušnej slovenskej zdravotnej poisťovni. Pohľadávka voči štátu EÚ vzniká uplatnením si úhrady za zdravotnú starostlivosť poskytnutú poistencovi príslušného štátu EÚ na území SR. Zároveň s pohľadávkou vzniká záväzok voči slovenskej zdravotnej poisťovni. Prehľad o záväzkoch súvisiacich s činnosťou styčného orgánu a ich vývoj od roku 2005:

Záväzky | k 31. 12. 2005 | k 31. 12. 2006 | k 31. 12. 2007
voči štátom EÚ | 61 663 837 | 126 584 451 | 151 027 183
voči ZP v SR | 43 531 437 | 143 406 785 | 347 883 053

	Úrad k 31. 12. 2007 evidoval záväzok voči štátnemu rozpočtu vo výške 20 253 tis. Sk. Tento záväzok tvorili správoplatnené pokuty udelené úradom za priestupky v zdravotnom poistení a pri poskytovaní zdravotnej starostlivosti. Pokuty uhradené v priebehu roka 2007 vo výške 20 765 tis. Sk úrad odviedol na príjmový účet kapitoly štátneho rozpočtu. 
 
	Ostatné záväzky (zamestnanci, zúčtovanie odvodov z miezd, preddavky dane zo závislej činnosti) boli z miezd za mesiac december vo výške 17 174 tis. Sk.

	Pohľadávky úradu k 31. 12. 2007 boli 393 182 tis. Sk, rozdelenie a vývoj stavu pohľadávok od roku 2005 je v nasledujúcej tabuľke:

Pohľadávka

K 31. 12. 2005
(v tis. Sk)

K 31. 12. 2006
(v tis. Sk)

K 31. 12. 2007
(v tis. Sk)

Z obchodného styku
z toho:

96 130

228 531

374 953

- odberatelia | 2 675 | 3 451 | 4 200
- z čin. styčného orgánu | 91 979 | 224 365 | 370 184
- ostatné | 1 476 | 715 | 569
Poskytnuté prevádzkové preddavky | 15 | 15 | 15
Za udelené pokuty | 0 | 11 259 | 18 213
Iné pohľadávky | 72 | 0 | 1
Pohľadávky celkom | 96 217 | 239 805 | 393 182

	Najväčšiu časť pohľadávok z obchodného styku predstavovali, tak ako pri záväzkoch  z obchodného styku, pohľadávky súvisiace s činnosťou úradu ako styčného orgánu. Prehľad o pohľadávkach súvisiacich s činnosťou styčného orgánu a ich vývoj od roku 2005:

Pohľadávky | k 31. 12. 2005 | k 31. 12. 2006 | k 31. 12. 2007
voči štátom EÚ | 34 492 100 | 118 463 427 | 275 132 470
voči ZP v SR | 57 487 253 | 105 901 675 | 95 052 120

	Pohľadávky za výkon pitvy nariadenej podľa osobitného predpisu viazané k § 49 ods. 2 zákona č. 581/2004 Z. z. a za toxikologické vyšetrenia boli 4 200 tis. Sk. Zadávatelia súdnych pitiev uvoľňujú finančné prostriedky na úhradu svojich záväzkov zvyčajne až po uzatvorení prípadu, čo v niektorých prípadoch môže predstavovať aj niekoľko mesiacov.

	Pohľadávky súvisiace s udelenými pokutami za priestupky v zdravotnom poistení a pri poskytovaní zdravotnej starostlivosti voči poistencom, platiteľom poistného a poskytovateľom zdravotnej starostlivosti evidoval úrad k 31. 12. 2007 vo výške 18 213 tis. Sk.

	Ostatné pohľadávky v sume 569 tis. Sk sú najmä pohľadávky vyplývajúce zo zúčtovaním so sociálnym fondom. Preddavky vo výške 15 tis. Sk boli poskytnuté vydavateľom za dodávky novín, časopisov a iných periodík pre potreby úradu na rok 2008.

8. Záver

	V roku 2007 sa záber odborných činností úradu opätovne rozšíril v nadväznosti na úlohy vyplývajúce zo zákona č. 581/2004 Z. z. Pri spracovávaní a schvaľovaní rozpočtu na rok 2007, ktorého tvorba sa realizovala v prvej polovici roka 2006, sa vychádzalo z odhadov a predpokladov príjmov a výdavkov spresnených podľa skutočnosti prvého polroka 2006. Po troch rokoch činnosti úradu sa ukazuje nesprávne nastavenie základného rozdelenia rozpočtu výdavkov pri vzniku úradu – podcenenie kapitálových výdavkov, najmä z dôvodu vyššieho čerpania na rekonštrukcie zlého technického stavu SLaPA pracovísk, mzdových výdavkov a súvisiacich odvodov a precenenie výdavkov na tovary a služby. Hraničné hodnoty dosahuje čerpanie výdavkov za nájomné priestorov, kde nie je jasný vývoj pri prenájme priestorov pre SLaPA pracoviská v nasledujúcich obdobiach. Obdobne neboli správne nastavené príjmy úradu najmä v oblasti príjmov poplatkov za vydávanie rozhodnutí v správnom konaní a v súčasnosti sa ukazuje, že pri počtoch zamestnancov predpokladaných pri vzniku úradu ani neboli realizovateľné. 

	Plánované výdavky rozpočtu v roku 2007 neboli prekročené. Odchýlky v tvorbe a čerpaní niektorých položiek boli zohľadnené pri tvorbe rozpočtu na rok 2008. V roku 2008 úradu pribudnú nové úlohy vyplývajúce z udeľovania pokút za priestupky pri podávaní ročného zúčtovania poistného za rok 2005 a 2006 a za priestupky pri zmene poisťovne poistencami v roku 2006 a 2007. Úrad po prvých skúškach postupov začne intenzívne vymáhať neuhradené pokuty udelené platiteľom poistného, poistencom a poskytovateľom zdravotnej starostlivosti formou exekučného konania, v čom napomôže aj nový informačný systém, ktorý sa postupne od 1. 1. 2008 dostáva do rutinnej prevádzky. 

	Úrad bude aj naďalej skvalitňovať a zefektívňovať prácu na SLaPA pracoviskách zabezpečením modernizácie priestorov a prístrojového vybavenia existujúcich pracovísk tak, aby vyhovovali požiadavkám platnej legislatívy.